QATAG‘ON QURBONLARINI YoD ETISh KUNINI BELGILASh TO‘G‘RISIDA

El-yurtimiz ozodligi va erkinligi yo‘lida, xalqimizning qadr-qimmati, or-nomusini, milliy an’analarimiz va urf-odatlarimizni himoya qilishda, bosqinchi va yovuz kuchlarga qarshi mashaqqatli kurashlarda qurbon bo‘lganlar xotirasi minnatdor avlodlar yodida abadiy saqlanib qoladi.
 Mustabid tuzum davrida million-million begunoh insonlarning umri xazon bo‘lganini, qancha-qancha oilalar xonavayron bo‘lib, qancha-qancha go‘daklar yetim qolganini tarix, bugungi va kelajak avlod hech qachon unutmaydi.
 Xalqimizning ana shunday ming-minglab fidoyi va matonatli o‘g‘il-qizlarining xotirasini eslash, haqiqat va adolatni tiklash, zamondoshlarimiz, xususan, o‘sib kelayotgan yosh avlod qalbi va ongida o‘tganlar xotirasiga hurmat va ehtirom tuyg‘usini tarbiyalash maqsadida:
 1. “Shahidlar xotirasi” xayriya jamg‘armasi faollari, ijodkor ziyolilar, keng jamoatchilik vakillarining mamlakatimizda Qatag‘on qurbonlarini yod etish kunini belgilash haqidagi taklifi ma’qullansin. 
 2. Qatag‘on qurbonlarini yod etish marosimi har yili 31-avgust kuni Mustaqillik bayrami arafasida poytaxtimiz Toshkent shahridagi “Shahidlar xotirasi” yodgorlik majmuida o‘tkazilishi belgilab qo‘yilsin.
 3. Respublika “Ma’naviyat va ma’rifat” jamoatchilik kengashi, “Shahidlar xotirasi”, “Nuroniy” jamg‘armalari, Madaniyat ishlari vazirligi, Fanlar akademiyasi va ijodiy uyushmalarga bir oy muddatda Qatag‘on qurbonlarini yod etish kuni bilan bog‘liq ma’naviy-ma’rifiy tadbirlar dasturini ishlab chiqish va amalga oshirish vazifasi topshirilsin.
 4. Bu yil mamlakatimizda ilk bor o‘tkaziladigan Qatag‘on qurbonlarini yod etish kuniga puxta tayyorgarlik ko‘rish va marosimni yuksak darajada tashkil etish maqsadida tuzilgan komissiya tarkibi ilovaga* muvofiq tasdiqlansin.
 5. Toshkent shahar hokimligi tegishli idora va tashkilotlar bilan birgalikda “Qatag‘on qurbonlari xotirasi” muzeyini tashkil etish, “Shahidlar xotirasi” yodgorlik majmuini sayyohlik yo‘nalishlari ro‘yxatiga kiritish, ziyoratgoh hududini yanada obodonlashtirish va bu yerda maxsus radiolashtirish tizimini joriy qilish masalasini hal etsin.
 6. O‘zteleradiokompaniya, O‘zA va boshqa ommaviy axborot vositalariga Qatag‘on qurbonlarini yod etish kunining ma’no-mazmunini va tarbiyaviy ahamiyatini keng targ‘ib qilish tavsiya etilsin.
 7. Mazkur Farmon ijrosini nazorat qilish Prezidentning Davlat maslahatchisi X. Sultonov zimmasiga yuklansin.